b"\n_START_ARTICLE_\nCastell de Merl\xc3\xa8s\n_START_SECTION_\nDescripci\xc3\xb3\n_START_PARAGRAPH_\n\xc3\x89s situat dalt d'un penyal a la riba esquerra de la riera de Merl\xc3\xa8s, sobre la parr\xc3\xb2quia de Santa Maria de Merl\xc3\xa8s. Resta nom\xc3\xa9s un gros pany de paret, dalt d'un penyal._NEWLINE_La paret \xc3\xa9s de filades for\xc3\xa7a regulars, de carreus no gaire grans i assentada damunt la roca. Al centre del mur s'obre un finestral espitllerat.\n_START_SECTION_\nHist\xc3\xb2ria\n_START_PARAGRAPH_\nEl castell \xc3\xa9s documentat l'any 893 en l'acta de consagraci\xc3\xb3 de l'esgl\xc3\xa9sia de Santa Maria de Merl\xc3\xa8s on es llegeix \xc2\xabcom les aig\xc3\xbces vessen a la vall amb el castell de Merl\xc3\xa8s tal com en temps antic fou constru\xc3\xaft amb totes les viles i vilars que hi ha dins del seu terme\xc2\xbb. Aquesta not\xc3\xadcia permet afirmar que el castell \xc3\xa9s anterior a la repoblaci\xc3\xb3 del comte Guifr\xc3\xa9 si b\xc3\xa9 no es pot dilucidar si la seva construcci\xc3\xb3 es deu a la repoblaci\xc3\xb3 del comte Borrell de Cerdanya (798) o es tracta d'un castell del baix imperi rom\xc3\xa0 o d'\xc3\xa8poca hispano-visig\xc3\xb2tica. _NEWLINE_El seu terme comprenia els dos vessants de la vall de l'actual riera de Merl\xc3\xa8s i inicialment estava adscrit al territori bergued\xc3\xa0 i, m\xc3\xa9s tard, al comtat de Berga. A mitjans del segle X, abans de 955, el terme es divid\xc3\xad pel mig del riu, passant el marge esquerre al comtat d'Osona-Manresa i el dret restava en el comtat de Berga. Per tant, el castell tenia el seu terme dividit en dos comtats. El domini eminent del castell era en mans dels comtes de Barcelona per la part del comtat d'Osona i als comtes de Cerdanya la part de Berga. Aquesta dualitat de dominis es refongu\xc3\xa9 a principis del segle XII, quan el patrimoni dels comtes de Cerdanya  s'incorpor\xc3\xa0 al dels comtes de Barcelona.  _NEWLINE_El domini feudal del castell de Merl\xc3\xa8s an\xc3\xa0 unit sempre al de Llu\xc3\xa7\xc3\xa0 i form\xc3\xa0 part de la baronia de Llu\xc3\xa7\xc3\xa0. La fam\xc3\xadlia de vicaris comtals del castell de Merl\xc3\xa8s es cognomen\xc3\xa0 Llu\xc3\xa7\xc3\xa0, mentre que la fam\xc3\xadlia Merl\xc3\xa8s fou la castlana._NEWLINE_L'any 1256, Elisenda de Llu\xc3\xa7\xc3\xa0 es cas\xc3\xa0 amb Bernat de Portella, d'aquesta manera el domini del castell pass\xc3\xa0 a mans de la fam\xc3\xadlia Portella o Saportella. Despr\xc3\xa9s d'un segle, els b\xc3\xa9ns de la fam\xc3\xadlia passaren a Pere de Fenollet, vescomte d'Illa en un moment anterior a 1350. La baronia, al llarg del temps va passar per diverses fam\xc3\xadlies fins que, l'any 1611, la fam\xc3\xadlia Agull\xc3\xb3 la va vendre al rei, incorporant-se definitivament a la corona.\n_START_SECTION_\nArquitectura\n_START_PARAGRAPH_\nResta nom\xc3\xa9s un gros pany de paret, fonamentat sobre el rocam i encarat a tramuntana. Al centre del mur hi ha obert un finestral espitllerat. El mur t\xc3\xa9 uns 6,80 m de llarg, 5 m d'al\xc3\xa7ada en el punt m\xc3\xa9s alt i un gruix de 70 cm. L'aparell constructiu, d'aspecte molt endre\xc3\xa7at, \xc3\xa9s de carreus no gaire grans ben escantonats en dues filades, una externa i una altra interna. Aquests carreus es disposen en filades horitzontals i a trencajunts lligats amb un morter de color grisenc molt compacte, compost de sorra molt fina barrejada amb cal\xc3\xa7 i grava. _NEWLINE_Al cim del bancal on es drecen les ru\xc3\xafnes del castell, hi ha diversos vestigis (forats rodons, encaixos, etc.)que podrien correspondre a infraestructures per a sostenir construccions de fusta."